Attica TV

Ο **Attica TV** είναι ελληνικός δημοτικός τηλεοπτικός σταθμός περιφερειακής εμβέλειας με έδρα τον Ασπρόπυργο.

## Ιστορικό
Ο σταθμός ξεκίνησε να εκπέμπει στις 20 Μαρτίου 1997 ως **Θριάσιο TV**. Τον Οκτώβριο του 2008 τέθηκε σε δοκιμαστική λειτουργία λόγω αναβάθμισης του εξοπλισμού, και οκτώ μήνες μετά σε πλήρη λειτουργία με το σημερινό όνομά του. Από τον Ιούλιο του 2010 ο σταθμός εκπέμπει ψηφιακά μέσω της Digea, ενώ από την 1η Μαρτίου του 2012 οι απλήρωτοι επί 9 μήνες εργαζόμενοι του καναλιού προχώρησαν σε επίσχεση εργασίας, με ενδεχόμενο κλείσιμο της επιχείρησης, κάτι που δεν επετεύχθη.

Από το φθινόπωρο του 2012 το κανάλι συνεργαζόταν με την 4Ε για αναμετάδοση προγράμματος ενώ στις 7 Μαΐου 2015, εντάχθηκε στο νεότευκτο τότε δίκτυο της *HellasNet* ιδιοκτησίας του εφοπλιστή Γιάννη Καραγιώργη ο οποίος αγόρασε το 51% του καναλιού.

Η σύλληψη του ένα χρόνο μετά από την Ελληνική Αστυνομία, έπειτα από ένταλμα των Ολλανδικών αρχών για απάτη, πλαστογραφία και δόλια πτώχευση έγινε η αιτία αποχώρησης του καναλιού από το δίκτυο με επιστροφή του 51% των μετοχών και επαναφοράς του στο παλιό πρόγραμμα.

Στα τέλη του 2022, το 30% του προγράμματος του δημοτικού καναλιού, αποκτήθηκε από την *Media Time* που κατέχουν μέσω της *Intelext Limited* οι επιχειρηματίες Δημήτρης Μπάκος, Γιάννης Καϋμενάκης και Αλέξανδρος Εξάρχου (ιδιοκτήτες του Action 24).

Τον Απρίλιο του 2025, ανακοινώθηκε η δημιουργία του Ομίλου Wide Media όπου διαβιβάστηκε η διαχείριση του δημοτικού καναλιού, κατέχοντας πέρα από το Action 24 τις ιστοσελίδες Flash.gr, News4health.gr και το νεοσυσταθέν athletiko.gr.

Στις 25 Μαΐου 2025 ανακοινώθηκε η παύση συνεργασίας, λόγω μη ανανέωσης της συμφωνίας με τον δήμο Ασπροπύργου ο οποίος προχώρησε σε νέο διαγωνισμό για το 30% του καναλιού με την εταιρεία *B Spot* να αναδεικνύεται νικήτρια.

## Πρόγραμμα
Από το 2012 το Attica δεν μετέδιδε ζωντανό πρόγραμμα, καθιστώντας το «κανάλι φάντασμα» ενώ με την επαναφορά του, εντάχθηκε από τον Αύγουστο του 2013 το Democracy Now! το οποίο προβαλλόταν τις μεταμεσονύκτιες και τις πρώτες πρωινές ώρες. Επί *HellasNet* μεταδιδόταν για 6 μήνες η ενημερωτική εκπομπή "LIVE" με παρουσιαστή τον Κώστα Αργυρό ο οποίος μετέπειτα αποχώρησε και από τον σταθμό και από την *HellasNet*.

Την περίοδο 2017-2022 το κανάλι αναμετέδιδε την ενημερωτική εκπομπή του Βεργίνα TV *Σχολιάζοντας την Επικαιρότητα* που παρουσιάζει ο Στέργιος Καλόγηρος, η οποία έως σήμερα μεταδίδεται σε πολλά κανάλια, εκ των οποίων και το ομόσταβλο Smile TV.

Ενδιάμεσα το κανάλι εμπλουτίζεται με εκπομπές, όπως το 2017 με τις ενημερωτικές *Δημοσκοπήσεις* με τον Γιώργο Λαιμό, *Δελτίο Τοπικής Αυτοδιοίκησης* με την Αλεξάνδρα Ντούσκα, *εΘΕΛΩντικά* και *Νέα και Ωραία* με την δημοσιογράφο Αλεξάνδρα Κατσαρού, *Επί του Παρόντος* και *Κοινωνικοί Διάλογοι* με την δημοσιογράφο Σωσώ Χονδρογιάννη, την πολιτιστική *Attic-art*, την αθλητική *Ώρα του Ερασιτέχνη* και τη μαγειρική *Το Σπίτι του Βιτσέντζο* με τον μάγειρα Vincenzo Zanni, και το 2019 με την εκπομπή *Εμπράκτως* με τους δημοσιογράφους Γιάννη Μακρυγιάννη και Σωσώ Χονδρογιάννη και το *Debate* για τις εθνικές εκλογές που διεξήχθησαν εκείνη την χρονιά με την Αλεξάνδρα Ντούσκα.

Από το 2019 έως το καλοκαίρι του 2021 μεταδιδόταν στο Attica TV και η ενημερωτική εκπομπή NET24 που παρουσιάζει ο δημοσιογράφος Βασίλης Ταλαμάγκας η οποία τον Οκτώβριο του 2021 μεταφέρθηκε στο RISE TV.

Την περίοδο 2018-2022 συνεργάζονταν με το SBC το οποίο μεταδιδόταν και από τη συνδρομητική πλατφόρμα της COSMOTE TV, στη θέση 654 και με το τέλος της συνεργασίας με το Attica TV σταμάτησε η μετάδοση των οικονομικών εκπομπών *Day2Day* με τον Ανέστη Ντόκα, *Marketing in Practice* με τον Θέμη Σαρανταένα και *Υπάρχει Λύση* με την Σοφία Μύτιλη με το SBC να συνεχίζει με την διαδικτυακή του παρουσία.

Την σεζόν 2021-2022 μετέδιδε τις εκπομπές *Επισκόπηση* με τον Αλέξανδρο Κλώσσα, *Σημείο Αναφοράς* με την Φραντζέσκα Σαββοργινάκη, *Κοινωνία και Οικονομία* με την Αμαλία Κάντζου, *Κοινωνία Attica* με τους Γιώργο Βούλγαρη και Άρη Δημητρίου και *Sport Life* με τους Στέλιο Σαρέσκο και Ελευθερία Ζαπαντιώτη.

Από τις 9 Ιανουαρίου 2023 διαφοροποιείται και επίσημα το 30% του προγράμματος του Attica TV με νέες εκπομπές και δελτία ειδήσεων το οποίο κανάλι μετά από τέσσερις μέρες εκπέμπει εκ νέου στη συνδρομητική πλατφόρμα της COSMOTE TV, στη θέση 653 και από τις 28 Σεπτεμβρίου της ίδιας χρονιάς στην συνδρομητική πλατφόρμα της NOVA, στη θέση 705.

Από τον Μάιο του 2023 επανήλθαν στο κανάλι οι εκπομπές *Δημοσκοπήσεις* με τον Γιώργο Λαιμό, *Σημείο Αναφοράς* με την Φραντζέσκα Σαββοργινάκη και *Υπάρχει Λύση* με την Σοφία Μύτιλη.

Το Attica TV μετέδιδε ενημερωτικές, ψυχαγωγικές, πολιτιστικές και μουσικές εκπομπές, δελτία ειδήσεων στις 16:45 με τα νέα της τοπικής αυτοδιοίκησης και στις 21:00 με τα νέα από την Ελλάδα και το εξωτερικό, ξένες σειρές και ταινίες και ομιλίες του Δήμου Ασπροπύργου. Την ευθύνη κάποιων εκ των εκπομπών είχε η Wide Media μέχρι τις 23 Μαΐου 2025 που έπαυσε η συμφωνία με τον Δήμο Ασπροπύργου.

## Ιδιοκτησία
Το 1996 συστάθηκε η *Δημοτική Επιχείρηση Ανάπτυξης [[Δήμος Ασπροπύργου|Δήμου Ασπροπύργου]]* για τη λειτουργία του καναλιού. Την διετία 1999-2000 προστέθηκαν με αλλαγή σκοπών η "δημιουργία θυγατρικής με νομική μορφή Α.Ε. και σκοπό την παροχή ραδιοτηλεοπτικών και τηλεπικοινωνιακών υπηρεσιών" και η "ίδρυση και λειτουργία τηλεοπτικού σταθμού περιφερειακής εμβέλειας και η δημιουργία θυγατρικών εταιρειών οποιασδήποτε νομικής μορφής για την εκμετάλλευση οιουδήποτε ΜΜΕ".

Τον Δεκέμβριο του 2010, τέθηκε σε λύση και εκκαθάριση αλλά δύο χρόνια μετά έγινε επαναφορά ως *Δημοτική Επιχείρηση Τηλεόρασης [[Δήμος Ασπροπύργου|Δήμου Ασπροπύργου]]* και τροποποίηση του καταστατικού από το 2012 και εντεύθεν.

## Λογότυπα

## Παραπομπές

## Εξωτερικοί σύνδεσμοι
*Επίσημη ιστοσελίδα του Attica TV
*Παλιά επίσημη ιστοσελίδα του Attica TV
*Επίσημη ιστοσελίδα της HellasNet

Κατηγορία:Δήμος Ασπροπύργου
Κατηγορία:Ιδιωτικοί τηλεοπτικοί σταθμοί περιφερειακής εμβέλειας (Αττική)
Κατηγορία:Τηλεοπτικά κανάλια και σταθμοί οι οποίοι ιδρύθηκαν το 2008